Document ID: 32008R1033

ΚΑΝΟΝΙΣΜΌΣ (ΕΚ) αριθ. 1033/2008 ΤΗΣ ΕΠΙΤΡΟΠΉΣ
της 20ής Οκτωβρίου 2008
για την τροποποίηση του κανονισμού (ΕΚ) αριθ. 802/2004 για την εφαρμογή του κανονισμού (ΕΚ) αριθ. 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο,
τον κανονισμό (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («κανονισμός συγκεντρώσεων ΕΚ») (1), και ιδίως το άρθρο 23 παράγραφος 1,
Αφού ζήτησε τη γνώμη της συμβουλευτικής επιτροπής για τον έλεγχο των συγκεντρώσεων,
Εκτιμώντας τα ακόλουθα:
(1)
Ο κανονισμός (ΕΚ) αριθ. 802/2004 της Επιτροπής, της 21ης Απριλίου 2004, για την εφαρμογή του κανονισμού (ΕΚ) αριθ. 139/2004 του Συμβουλίου για τον έλεγχο των συγκεντρώσεων μεταξύ επιχειρήσεων (2), θεσπίζει διαδικαστικούς κανόνες για την κοινοποίηση και την εξέταση των συγκεντρώσεων. Προκειμένου να ληφθεί υπόψη η ένταξη της Βουλγαρίας και της Ρουμανίας στην Ευρωπαϊκή Ένωση είναι απαραίτητο να επικαιροποιηθεί το έντυπο κοινοποίησης που χρησιμοποιείται για συγκεντρώσεις στο οποίο ζητούνται ορισμένες πληροφορίες με βάση κατάλογο όλων των κρατών μελών.
(2)
Σχετικά με την υποβολή εγγράφων ή δηλώσεων από πρόσωπα, επιχειρήσεις ή ενώσεις επιχειρήσεων στο πλαίσιο της διαδικασίας, θεωρείται σκόπιμο να διευκρινιστεί η διαδικασία ούτως ώστε τα εν λόγω έγγραφα ή δηλώσεις να θεωρούνται ως μη εμπιστευτικά.
(3)
Στις 8 Ιουνίου 2004 η Μεικτή Επιτροπή του ΕΟΧ εξέδωσε την απόφαση αριθ. 78/2004 και την απόφαση αριθ. 79/2004. Οι αποφάσεις αυτές ενσωματώνουν τον κανονισμό (ΕΚ) αριθ. 139/2004 στη συμφωνία για τον ΕΟΧ. Προκειμένου να ληφθούν υπόψη οι αποφάσεις αυτές και για λόγους νομικής σαφήνειας και διαφάνειας, πρέπει να προσαρμοστούν κατάλληλα τα έντυπα κοινοποίησης, και ιδίως το έντυπο RS για τις αιτιολογημένες αναφορές (έντυπο RS), στο οποίο προσδιορίζονται οι απαιτούμενες πληροφορίες κατά την υποβολή αιτιολογημένης αναφοράς για την προ της κοινοποίησης παραπομπή μιας συγκέντρωσης σύμφωνα με το άρθρο 4 παράγραφοι 4 και 5 του κανονισμού (ΕΚ) αριθ. 139/2004.
(4)
Για να εξασφαλιστεί ότι η Επιτροπή είναι σε θέση να προβεί στη δέουσα εξέταση των δεσμεύσεων που υποβάλλουν τα κοινοποιούντα μέρη σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004 προκειμένου να καταστεί μια συγκέντρωση συμβατή με την κοινή αγορά, τα κοινοποιούντα μέρη θα πρέπει να υποβάλλουν λεπτομερείς πληροφορίες σχετικά με τις δεσμεύσεις που αναλαμβάνονται και, ιδίως, να υποβάλλουν συγκεκριμένες πληροφορίες εάν οι δεσμεύσεις που αναλαμβάνουν συνίστανται σε εκχώρηση δραστηριότητας.
(5)
Προκειμένου να πεισθεί η Επιτροπή ότι οι δεσμεύσεις θα εφαρμόζονται έγκαιρα και κατάλληλα θεωρείται σκόπιμο να διευκρινιστεί ότι οι δεσμεύσεις μπορούν να περιλαμβάνουν λεπτομέρειες σχετικά με τους κατάλληλους μηχανισμούς που προτείνονται από τα μέρη, περιλαμβανομένου του διορισμού ενός εντολοδόχου-επιμελητή που θα επικουρεί την Επιτροπή στην παρακολούθηση της συμμόρφωσης με τις δεσμεύσεις.
(6)
Ο κανονισμός (ΕΚ) αριθ. 802/2004 πρέπει, επομένως, να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 802/2004 τροποποιείται ως εξής:
1.
Στο άρθρο 18, προστίθεται η ακόλουθη παράγραφος 4:
«4. Εάν τα πρόσωπα, οι επιχειρήσεις ή οι ενώσεις επιχειρήσεων δεν συμμορφώνονται με τις παραγράφους 2 ή 3, η Επιτροπή δύναται να θεωρήσει ότι τα σχετικά έγγραφα ή δηλώσεις δεν περιέχουν εμπιστευτικές πληροφορίες.».
2.
Στο άρθρο 20, παρεμβάλλεται η ακόλουθη παράγραφος 1α:
«1α. Επιπλέον των δεσμεύσεων που αναφέρονται στην παράγραφο 1, οι ενδιαφερόμενες επιχειρήσεις, ταυτόχρονα με την υποβολή των δεσμεύσεων που αναλαμβάνουν σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004, υποβάλλουν ένα πρωτότυπο και 10 αντίγραφα των πληροφοριών και των εγγράφων που προσδιορίζονται στο έντυπο RM το σχετικό με τα διορθωτικά μέτρα (έντυπο RM) όπως αυτό ορίζεται στο παράρτημα IV του παρόντος κανονισμού. Οι υποβαλλόμενες πληροφορίες πρέπει να είναι ορθές και πλήρεις.».
3.
Παρεμβάλλεται το ακόλουθο άρθρο 20α:
«Άρθρο 20α
Εντολοδόχος
1. Στις δεσμεύσεις που αναλαμβάνονται από τις συμμετέχουσες επιχειρήσεις σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004 μπορεί να περιλαμβάνεται, με έξοδα των συμμετεχουσών επιχειρήσεων, ο διορισμός ανεξάρτητου εντολοδόχου (ή εντολοδόχων) ο οποίος θα επικουρεί την Επιτροπή στην παρακολούθηση της συμμόρφωσης των μερών με τις δεσμεύσεις ή ο οποίος θα λάβει εντολή να θέσει σε εφαρμογή τις δεσμεύσεις. Τον εντολοδόχο μπορούν να διορίσουν τα μέρη, ύστερα από συναίνεση της Επιτροπής ως προς το άτομό του, ή η ίδια η Επιτροπή. Ο εντολοδόχος εκτελεί τα καθήκοντά του υπό την εποπτεία της Επιτροπής.
2. Όταν οι δεσμεύσεις περιλαμβάνουν άρθρα περί εντολοδόχου η Επιτροπή δύναται να προσδώσει σε αυτά ισχύ όρων και υποχρεώσεων σύμφωνα με το άρθρο 6 παράγραφος 2 ή το άρθρο 8 παράγραφος 2 του κανονισμού (ΕΚ) αριθ. 139/2004.».
4.
Τα παραρτήματα τροποποιούνται σύμφωνα με το παράρτημα του παρόντος κανονισμού.
Άρθρο 2
Έναρξη ισχύος
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Οκτωβρίου 2008.

Labels: 12
4
15